Lo Castiello de Mequinenza sufrió diversos ataques en primerías de lo sieglo XIX con a guerra de lo Francés y la invasión napoleónica. En aquell momento, Madoz destaca que la pobación formó "companyías enteras con a suya choventut que se trobaban en os memorables puestos de Zaragoza". Los franceses, dimpués d'haber preso Leida querioron fer lo mesmo con Mequinenza que la suya posesión ansiaban per considerar-la la "clau estratechica de l'Ebro" y estar situada en una altura dominant sobre la desembocadura de los tres ríos. Lo mariscal Suchet, que mandaba en aquella zona encomendó a lo cheneral Musnier aquella misión. Pero Mequinenza y lo suyo castiello resistioron heroicament entre tres enrestidas acometidas per l'exercito francés entre l'anyo 1808. L'ataque se reprenió en chunyo de 1809 nuevament con redota francesa. Musnier, veyendo que la operación yera muito dificil per la situación estratechica defensiva de lo castiello decidió que ubriría un camín dende Torrent de la Cinca que conduciría dica lo poniente de Mequinenza pa fer plegar a los suyos hombres y la suya artillería a lo castiello. La dura operación s'enchegó lo 15 de mayo de 1810 y se prolargó dica primeras de chunyo, tiempo en o que los franceses ocuporon las posicions mas importants a canto de l'Ebro y de lo Segre.